Raliu într-o localitate din Timiş
Orașul Deta găzduiește sâmbătă, 11 mai, cea de-a treia etapă din Campionatul de Automobilism, Karting și Drift Timiș 2024. Concursul „Deta Super Rally & Kart 2024” este organizat de Asociația Auto Club Rally Timiș, cu sprijinul primăriei și al consiliului local din Deta.
„Acest eveniment sportiv se anunță a fi unul dintre cele mai spectaculoase și mai complexe concursuri automobilistice din 2024 în județul Timiș, cu cinci secțiuni: circuit viteză, drift, motor kart, eco-kart și promo eco-kart gratuit pentru micuții spectatori din Deta.
La eveniment se pot înscrie toți amatorii pasionați de automobil, condițiile fiind foarte facile, și pot participa și automobile neînmatriculate, cu maximum trei piloți pe o mașină, copilotul fiind opțional”, au transmis organizatorii.
Centrul orașului Deta va fi închis circulației rutiere și parcării mașinilor sâmbătă, între orele 8 – 16.